text: Lyndom: Anholdt og næste dag sendt fem år i fængsel 
  27 september 2016 kl. 04.40
  Det var hurtig proces for en 50-årig mand fra Horsens, da han blev anholdt for salg af ikke under et kilo heroin. Dagen efter anholdelsen blev han dømt og sendt fem år i fængsel.
  En 50-årig mand fra Horsens blev torsdag anholdt for salg af narkotika, da Specialpatruljen fra Sydøstjyllands Politi havde foretaget en ransagning af hans lejlighed på Hybenvej i Horsens.
  Det skete torsdag og fredag fik manden  sin dom og var på vej i fængsel for at afsone fem år.
  - Efter mistanke om handel med narkotika foretog vi torsdag eftermiddag ransagningen - og her fandt vi 52 gram heroin og et stort kontant beløb, oplyser fg. vicepolitiinspektør Morten Vegger i en pressemeddelelse fra Sydøstjyllands Politi.
  Fredag eftermiddag erkendte den 50-årige mand i et grundlovsforhør at have solgt ikke under 1 kilo heroin over en længere periode.Da manden erkendte, kunne sagen derfor afgøres med det samme, og det resulterede så i en dom på 5 års fængsel til den 50-årige mand.
  Straks efter retsmødet blev den 50-årige kørt til et fængsel for at begynde afsoningen.
  Anholdt torsdag og fredag på vej fem år i fængsel https://t.co/aDgiJFJmk0
  
  